कहा- सरकार नहीं तो हम एक्शन लेंगे; राजस्थान में शव रखकर प्रदर्शन किया तो जेल
Dainik Bhaskar Morning News and Latest Headlines; Here are today's top stories for you On Dainik Bhaskar. मणिपुर में 2 महिलाओं को निर्वस्त्र घुमाया, एक गिरफ्तार:सुप्रीम कोर्ट बोला - बृजभूषण को शर्तों के साथ रेगुलर बेल मिली: बिना परमिशन देश नहीं छोड़ सकेंगे - राजस्थान में डेड बॉडी के साथ प्रदर्शन करने पर 5 साल की सजा
नमस्कार, 
कल की बड़ी खबर मणिपुर गैंगरेप केस की रही। इंसानियत को शर्मसार करने वाली इस घटना की गूंज सड़क, संसद और सुप्रीम कोर्ट तक सुनाई दी। जिस सुप्रीम कोर्ट ने बीते दिनों कानून व्यवस्था को चुनी हुई सरकार की जिम्मेदारी बताया था, उसे भी कहना पड़ा कि अगर सरकार कुछ नहीं करेगी तो हम कदम उठाएंगे। हम आपको इस संवेदनशील मामले से जुड़ी अहम जानकारियां भी देंगे...।
लेकिन कल की बड़ी खबरों से पहले आज के प्रमुख इवेंट्स, जिन पर रहेगी नजर...
अब कल की बड़ी खबरें...
1. मणिपुर...महिलाओं को निर्वस्त्र घुमाने वाले 4 आरोपी गिरफ्तार; PM बोले- किसी गुनहगार को बख्शेंगे नहीं
मणिपुर में दो महिलाओं को निर्वस्त्र घुमाने और गैंगरेप के मामले में चार आरोपियों को गिरफ्तार किया गया है। राज्य सरकार इन्हें फांसी की सजा दिलाने पर विचार कर रही है। प्रधानमंत्री ने कहा कि इस घटना ने 140 करोड़ भारतीयों को शर्मसार किया है। किसी भी गुनहगार को बख्शा नहीं जाएगा। सुप्रीम कोर्ट ने कहा कि अगर सरकार कोई कदम नहीं उठाती है, तो हम एक्शन लेंगे। अदालत ने केंद्र और मणिपुर सरकार से पूछा है कि अपराधियों पर कार्रवाई के लिए आपने क्या कदम उठाए हैं।
ये खबर अहम क्यों है: घटना 4 मई को राजधानी इंफाल से लगभग 35 किलोमीटर दूर कांगपोकपी जिले में हुई थी, जिसका वीडियो बुधवार को वायरल हुआ। कुकी और मैतेई समुदाय के बीच 3 मई से जारी हिंसा में 142 लोगों की मौत हो चुकी है। 5,995 मामले दर्ज किए गए हैं। 6 हजार से ज्यादा लोग हिरासत में हैं। आगजनी की 5 हजार से ज्यादा घटनाएं हुई है। करीब 60 हजार लोग बेघर हो चुके हैं। राज्य की कुल आबादी में मैतेई की हिस्सेदारी 53% और कुकी समुदाय की हिस्सेदारी 30% है।
पूरी खबर यहां पढ़ें...
2. राजस्थान में शव रखकर प्रदर्शन करने पर 5 साल तक जेल; नेताओं पर भी होगा एक्शन
राजस्थान में डेड बॉडी रखकर विरोध प्रदर्शन करने वालों को 2 से लेकर 5 साल तक की सजा और जुर्माना हो सकता है। विधानसभा में इससे जुड़ा एक बिल पास हुआ है। इसके मुताबिक, अगर परिजन डेड बॉडी लेने से मना करते हैं तो उन्हें एक साल की सजा हो सकती है। अगर कोई नेता या गैर-परिजन शव का इस्तेमाल विरोध प्रदर्शन में करेंगे तो उन्हें भी 5 साल तक सजा हो सकती है।
ये खबर अहम क्यों है: भाजपा ने इसे जनता की आवाज दबाने वाला कानून बताया है। इनका कहना है कि जब भारी अन्याय होता है तभी परिवार मजबूरन ऐसा करता है। सरकार न्याय दिलाने की बजाय सजा दिलवा रही है। उधर सरकार का तर्क दिया है कि डेड बॉडी रखकर धरना देने और नौकरी-पैसों की मांग की घटनाएं लगातार बढ़ रही हैं। साल 2019 से 2023 तक ऐसे 306 मामले सामने आ चुके हैं। कानून नहीं लाते तो यह आंकड़ा और बढ़ता रहता।
पूरी खबर यहां पढ़ें...
3. कर्नाटक के डिप्टी CM देश के सबसे अमीर MLA; भाजपा के निर्मल धारा सबसे गरीब 
एसोसिएशन फॉर डेमोक्रेटिक की रिपोर्ट (ADR) के आंकड़ों के मुताबिक, कर्नाटक के डिप्टी CM डीके शिवकुमार देश के सबसे अमीर विधायक हैं। दूसरे और तीसरे नंबर के सबसे धनी विधायक भी कर्नाटक के ही हैं। टॉप 10 अमीर विधायकों में से 4 कांग्रेस के हैं और तीन भाजपा के हैं। देश के 20 सबसे अमीर विधायकों में से 12 कर्नाटक से हैं। अरुणाचल के 59 में से 4 विधायक अरबपति हैं।
ये खबर अहम क्यों है: ADR और नेशनल इलेक्शन वॉच (NEW) ने सभी राज्य राज्यों और केंद्र शासित प्रदेशों के 4001 विधायकों के चुनावी हलफनामे में दी गई जानकारी के आधार पर ये रिपोर्ट पेश की है। 4001 में से 1,777 यानी 44% विधायकों के ऊपर क्रिमिनल केसेस दर्ज हैं। इनमें 1,136 यानी 26% के के खिलाफ अपहरण, हत्या या हत्या के प्रयास जैसे गंभीर मामले हैं।
पूरी खबर यहां पढ़ें...
4. बृजभूषण को यौन शोषण केस में सशर्त जमानत मिली; बिना परमिशन देश नहीं छोड़ सकेंगे
दिल्ली की राउज एवेन्यू कोर्ट ने कुश्ती संघ के पूर्व अध्यक्ष और BJP सासंद बृजभूषण सिंह को सशर्त जमानत दी है। अदालत ने कहा कि बृजभूषण प्रत्यक्ष या अप्रत्यक्ष रूप से शिकायतकर्ताओं या गवाहों को प्रभावित नहीं करेंगे। वे कोर्ट की अनुमति के बिना देश भी नहीं छोड़ेंगे।
ये खबर अहम क्यों है: बृजभूषण पर 6 महिला पहलवानों ने यौन शोषण का आरोप लगाया है। पीड़ित पक्ष के वकील ने जमानत दिए जाने को लेकर विरोध किया। उन्होंने कहा कि सांसद राजनीतिक तौर पर ताकतवर हैं और गवाहों को प्रभावित करने की क्षमता रखते हैं। लिहाजा उन्हें जमानत नहीं दी जानी चाहिए।
पूरी खबर यहां पढ़ें...
5. महाराष्ट्र के रायगढ़ में लैंडस्लाइड, 16 की मौत; गुजरात के 6 जिलों में NDRF की तैनाती 
महाराष्ट्र के रायगढ़ में लैंडस्लाइड हुआ। पहाड़ी का बड़ा हिस्सा गिरने से 48 घर तबाह हो गए। इसमें 16 लोगों की मौत हो गई। 120 से ज्यादा लोग अभी भी मलबे में दबे हैं। वहीं भारी बारिश की वजह से गुजरात में 6 जिलों में NDRF की तैनाती की गई है। हरियाणा के 12 जिले बाढ़ प्रभावित हैं। जम्मू-कश्मीर की रावी नदी में 2.50 लाख क्यूसेक पानी छोड़े जाने से पंजाब के 3 जिलों में अलर्ट जारी किया गया है।
ये खबर अहम क्यों है: महाराष्ट्र के रायगढ़ में लगातार हो रही बारिश की वजह से रेस्क्यू ऑपरेशन रोकना पड़ा है। इसे आज फिर शुरू किया जाएगा। मौके पर राज्य के CM एकनाथ शिंदे भी पहुंचे। रायगढ़ जिले में 6 में से 3 नदियां खतरे के निशान से ऊपर बह रही हैं। बाढ़ से हरियाणा को अब तक 500 करोड़ रुपए का नुकसान होने का अनुमान है।
पूरी खबर यहां पढ़ें...
6. रोहित शर्मा के 2 साल में सबसे ज्यादा 6 डोप टेस्ट हुए; कोहली-हार्दिक का एक बार भी नहीं
भारतीय क्रिकेट टीम के कप्तान रोहित शर्मा को दो साल में 6 बार डोप टेस्ट का सामना करना पड़ा। दो साल में वह सबसे ज्यादा डोप टेस्ट कराने वाले क्रिकेटर हैं। रोहित के यह टेस्ट मुंबई, अहमदाबाद, चेन्नई और संयुक्त अरब अमीरात में हुए हैं। इस दौरान कोहली-पांड्या समेत 12 खिलाड़ियों का कोई टेस्ट नहीं हुआ।
ये खबर अहम क्यों है: वर्ल्ड एंटी डोपिंग एजेंसी (WADA) की रिपोर्ट के मुताबिक, साल 2021 और 2022 में सिर्फ 114 क्रिकेटर्स के डोप टेस्ट हुए थे। भारतीय क्रिकेटर्स डोप टेस्ट के मामले में दूसरे देशों से काफी पीछे हैं। UK ने साल 2021 में 96 तो ऑस्ट्रेलिया ने 69 क्रिकेटर्स के टेस्ट किए। वहीं भारत में यह संख्या 12 थी।  पूरी खबर यहां पढ़ें...
7. भारत-US मिलकर बनाएंगे लॉन्ग रेंज वेपन्स; इससे चीन को काउंटर करने में मदद मिलेगी
भारत और अमेरिका साथ मिलकर लॉन्ग रेंज वेपन्स बनाने के प्रपोजल पर विचार कर रहे हैं। इन हथियारों का इस्तेमाल LAC पर चीन को काउंटर करने में किया जाएगा। ये जानकारी अमेरिकी रक्षा मंत्रालय ने दी है। दोनों देशों के बीच लंबी दूरी तक वार करने वाली तोपें और बख्तरबंद गाड़ियां बनाने का मसौदा PM मोदी के अमेरिका दौरे से पहले तैयार हुआ था।
ये खबर अहम क्यों है: साथ मिलकर लॉन्ग रेंज वेपन्स बनाने की डील फाइनल होने पर हमें रणनीतिक तौर फायदा होगा। इससे चीन बॉर्डर पर हथियारों की जरूरतें पूरी होंगी। भारत और चीन के सैनिक पूर्वी लद्दाख में 3 साल से अधिक समय से टकराव की स्थिति में हैं। 15 जून 2020 को गलवान घाटी में हुई झड़प में 20 भारतीय सैनिक शहीद हुए थे, चीन के 38 सैनिक मारे गए थे।
पूरी खबर यहां पढ़ें...
आज का कार्टून By मंसूर नकवी...
कुछ अहम खबरें हेडलाइन में…
अब खबर हटके...
दुनिया के पहले सांस लेने वाले रोबोट का आविष्कार; 60 डिग्री टेम्परेचर में हुआ टेस्ट
साइंटिस्ट्स ने दुनिया का पहला ऐसा रोबोट बनाया है जो सांस लेता है। इतना ही नहीं इसे पसीना भी आता है और ये ठंडे टेम्प्रेचर में कांपता भी है। इंसानी शरीर गर्म हवाओं से कैसे निपटता है, इसे स्टडी करने के लिए ये रोबोट बनाया गया है।
इसे बनाने वाले साइंटिस्ट जेनी वैनोस ने कहा कि हीटवेव से निपटने के उपाय ढूंढने के लिए हम किसी इंसान पर एक्सपेरिमेंट नहीं कर सकते। इस लिए रोबोट पर एक्सपेरिमेंट किया जा रहा है। रोबोट को 60 डिग्री सेल्सियस तापमान वाले कमरे में रखा गया और उसका सामना गर्म हवाओं और सोलर रेडिएशन से करवाया गया। पढ़ें पूरी खबर...
भास्कर की एक्सक्लूसिव स्टोरीज, जो सबसे ज्यादा पढ़ी गईं…
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...